b'\n_START_ARTICLE_\nV.J. M\xc3\xb8rk-Hansen\n_START_PARAGRAPH_\nVolmer Johannes M\xc3\xb8rk-Hansen (f\xc3\xb8dt 23. juli 1856 i Felsted ved Aabenraa, d\xc3\xb8d 29. januar 1929 i K\xc3\xb8benhavn) var en dansk nationalromantisk arkitekt, der ofte samarbejdede med Carl Brummer, men n\xc3\xa5ede ikke dennes grad af succes._NEWLINE_M\xc3\xb8rk-Hansen var s\xc3\xb8n af sognepr\xc3\xa6st, senere stiftsprovst Mouritz M\xc3\xb8rk Hansen og Charlotte Dorothea Frederikke Gotholdine f. Levinsen. Han tog realeksamen af h\xc3\xb8jere grad 1872, blev dimitteret fra C.V. Nielsens tegneskole, blev optaget p\xc3\xa5 Kunstakademiet i almindelig forberedende klasse januar 1874 og gik p\xc3\xa5 arkitektskolen fra oktober 1878 indtil afgang i marts 1883. Undervejs var han ansat som tegner og kondukt\xc3\xb8r hos professorerne Hans J. Holm og H.B. Storck. Han vandt den lille guldmedalje i 1891 og modtog Akademiets stipendium 1891-92 og 1900 og Kaufmanns Legat 1915._NEWLINE_M\xc3\xb8rk-Hansen udf\xc3\xb8rte i 1905 sammen med Carl Brummer et velkomponeret forslag til Christiansborg Slot, som mange i samtiden ans\xc3\xa5 for at v\xc3\xa6re det bedste. Men p\xc3\xa5 grund af s\xc3\xa6rligt Brummers tvetydige position mellem p\xc3\xa5 den ene side et tilh\xc3\xb8rsforhold til "den gamle skole", repr\xc3\xa6senteret ved Ferdinand Meldahl, og den "nye skole" repr\xc3\xa6senteret ved Martin Nyrop, gjorde, at det anonymt indsendte slotsprojekt i konkurrencen blev afsl\xc3\xb8ret og kasseret. Brummer etablerede i stedet en succesrig karriere for private, mens M\xc3\xb8rk-Hansen \xe2\x80\x93 m\xc3\xa5ske p\xc3\xa5 grund af sin beskedne natur \xe2\x80\x93 m\xc3\xa5tte n\xc3\xb8jes med mindre opgaver._NEWLINE_Han var assistent ved Kunstakademiets Arkitektskole 1899-1911, medlem af Kunstakademiets plenarforsamling fra 1917 og n\xc3\xa6stformand for Kunstnersamfundet 1917-23._NEWLINE_Han d\xc3\xb8de ugift og er begravet i Vonsild.'